钦定古今图书集成/明伦汇编/官常典/第271卷 > 胡交修
## 钦定古今图书集成/明伦汇编/官常典/第271卷 > 胡交修

按《宋史》本传：“交修，字己楙，常州晋陵人。登崇宁二年
进士第，授泰州推官。试词学兼茂科，给事中翟汝文
同知贡举，得其文曰：‘非吾所能及也’。置之首选。除编
类《国朝会要》所检阅文字。政和六年，迁太常博士、都
官郎，徙祠部，迁左司官，拜起居舍人、起居郎。昭慈太
后垂帘听政，除右文殿修撰，知湖州。建炎初，以中书”
舍人召，辞不至，改徽猷阁待制、提举杭州洞霄宫。三
年，复以舍人召，诏守臣津发。寻进给事中、直学士院
兼侍讲。入对，首论天下大势曰：“淮南当吾膺将士，遇
敌先奔，无籓篱之卫；湖广带吾胁，群盗乘间窃发，有
腹心之忧。江、浙肇吾基，根本久未立；秦、蜀张吾援，指
臂不相救。宜诏二三大臣修政事，选”将帅，蒐补卒乘，
以张国势，抚绥疲瘵，以固国本。帝又出手诏，访以弭
盗保民、丰财裕国、彊兵御戎之要。交修言：“昔人谓甑
有麦饭，床有故絮，虽仪、秦说之，不能使为盗。惟其冻
饿无聊，日与死迫，然后忍以其身弃之于盗贼。陛下
下宽大之诏，开其自新之路，禁苛慝之暴，丰其衣食
之源，则悔悟者更相告语，欢呼而归；其不变者，党与
携落，亦为吏士所系获而盗可弭，盗弭则可以保民
矣。沃野千里，残为盗区，皆吾秔稻之地。操弓矢，带刀
剑，椎牛发冢，白昼为盗，皆吾南亩之民。陛下抚而纳
之，反其田里，无急征暴敛，启其不肖之心，耕桑以时，
各安其业，谷帛不可胜用，而财可丰，财丰则可以裕
国矣。日者，翟兴连西路，董平据南楚，什伍其人，为农
为兵，不数年积粟充牣，雄视一方。盗贼犹能尔，况以
中兴一百郡地，欲彊兵以御寇，不能为翟兴軰之所
为乎？”世以为名言。李成盗江淮，廷议欲亲征，交修谓：
“群盗猖狂，天子自将，胜之则不武，不胜则贻天下笑。
此将帅之责，何足以辱王师？”议遂格，盗寻遁。周祀守
常州，坐残虐免。会大旱，帝问交修致旱之由，对以殆
祀佚罚之故，乃以祀属吏。祀疑为交修所谗，上书告
其罪，遣大理寺丞胡蒙诣常按验，交修无所絓，然群
从多抵罪。寻以徽猷阁待制提举太平观。六年，召为
给事中、刑部侍郎、翰林学士、知制诰兼侍读。久之，迁
刑部尚书。汀州宁化县论大辟十人，狱已上，知州郑
强验问，无一人当死。交修乞治县令冒赏杀无辜罪。
江东留狱追逮者尚六百人，交修言：“若待六百人俱
至，则庾死者众矣。请以罪状明白者论如律，疑则从
轻。”诏皆如其言。朝论欲以四川交子行之诸路，交修
力陈其害，谓：“崇宁大钱，覆辙可鉴。当时大臣建议，人
皆附和。未几，钱分两等，市有二价，奸民盗铸，死徙相
属。以今交子校之大钱，无铜炭之费，无鼓铸之劳，一
夫挟纸，日作十数万，真赝莫辩，售之不疑，一触宪网，
破家坏产，以赏告捕，祸及无辜。岁月之后，公私之钱
尽归藏镪之家，商贾不行，市并萧条。比及悔悟，恐无
及矣。”时议大举，交修曰：“今妄言无行之徒为迎合可
喜之论，吾无以考验其实，遽信之以举事，岂不误国
哉！”帝览之矍然。翌日，出其奏示大臣曰：“交修真一士
之谔谔也。”蜀帅席益既去，帝问交修孰可守蜀者，对
以臣从子世将可用，遂以世将为枢密直学士、四川
安抚制置使。世将在蜀五年，号为名帅，自重兵聚关
外以守蜀，饷道险远，漕舟自嘉陵江而上，春夏涨而
多覆，秋冬涸而多胶。绍兴初，宣抚副使吴玠始行陆
运，调成都、潼州、利州三路夫十万，县官部送，徼赏争
先，十毙三四。至是交修言：“养兵，所以保蜀也。民不堪
命则腹心先溃，何以保蜀？臣愚欲三月以后、九月以
前，第存守关正兵，馀悉就粮他州。如此，则守关若水
运可给，分戍者”陆运可免。帝命学士院述交修意，诏
玠行之。议徽宗配享功臣，交修奏：“韩忠彦建中靖国
初为相，贤誉翕然，时号小元祐。”从之，人大允服。八年
夏，以亲老，除宝文阁学士、知信州，入辞，上欲留侍经
筵，力言母老，愿奉祠里中以便养。帝曰：“卿去，行复召
矣。”改提举江州太平兴国宫。九年六月，召还，除兵部
尚书、翰林学士兼侍讲。时河南新复，交修奏：“京西、陕
右取士之法，乞如祖宗时，设诸科之目，以待西北之
士，别为号于南宫，以收五路之才。”诏令礼部讨论。逾
年，复请补外，除端明殿学士、知合州。却私请，免上供
以万计。领州数月，卒。交修简重寡言，进止有度，为文
不事琢雕，坦然明白，在词苑号为称职。自其从祖宿从父宗愈至交修、世将，皆在禁林。中兴以后，学士三
入者，自交修始。交修裒次为书，号《四世丝纶集》，以侈
一门之遇。至于事继母以孝闻，抚二弟极其友爱，遇
恩以次补官，若交修者，其文行之兼副者欤！